钦定古今图书集成/明伦汇编/官常典/第584卷 > 江铎
## 钦定古今图书集成/明伦汇编/官常典/第584卷 > 江铎

按《明外史李化龙传》：“铎字士振，仁和人。高祖玭，景泰
时为礼科给事中，劾石亨怙宠罔上，有直声，官至山
东参政。曾祖澜，正德时南京礼部尚书，卒谥文昭。祖
晓，嘉靖中工部侍郎。父圻，万历初广西提学佥事。父
母疾，尝药䑛粪。居丧，寝苫三年，经寝室必俯其首，妻
经夫庐亦然。卒，门人私谥为孝端先生。自玭至铎，五”
世皆进士。而晓弟晖，正德中为庶吉士，与舒芬等谏南巡受杖。世宗时，由编修出为河南佥事。铎登第在
万历二年，授刑部主事。累官山西按察使。擢抚偏、沅。
夹攻杨应龙有功，与郭子章皆荫一子，世锦衣指挥。
丁母艰去，夺情命留。讨皮林诸洞蛮，平之。详具《陈璘
传》。以劳疾归，卒，赠兵部右侍郎。